钦定古今图书集成/明伦汇编/氏族典/第574卷 > 完颜璹
## 钦定古今图书集成/明伦汇编/氏族典/第574卷 > 完颜璹

按《金史世宗诸子传》：“永功子璹，本名寿孙，世宗赐名，
字仲寔，一字子瑜。资质简重，博学有俊才，喜为诗，工
真草书。大定二十七年，加奉国上将军。明昌初，加银
青荣禄大夫。贞祐中，封胙国公。正大初，进封密国公。
璹奉朝请四十年，日以讲诵吟咏为事，时时潜与士
大夫唱酬，然不敢明白往来。永功薨后，稍得出游。初”，
宣宗南迁，璹尽载其家法书名画，一帙不遗。居汴中，
家人口多，俸入少，客至，贫不能具酒肴，蔬饭共食，焚
香煮茗，尽出藏书，谈大定、明昌以来故事，终日不听
客去，乐而不厌也。天兴初，病薨，年六十一。平生诗文
甚多，自删其诗存三百首，乐府一百首，号如庵小槁。
第五子守禧，字庆之，风神秀彻，璹特钟爱。尝曰：“平日
所畜书画，将以付斯子。”及汴城降守，禧病卒，年未三
十。